आप जानते हैं कि इस वक्त 48 लाख से अधिक नौजवान अलग अलग दिशाओं में यात्रा पर हैं ताकि वे 9 अगस्त से शुरू हो रही रेलवे की परीक्षा के लिए अपने सेंटर पर पहुंच सकें. इससे पहले आपने सुना नहीं होगा कि ऑनलाइन परीक्षा के लिए 48 लाख नौजवान यात्रा कर रहे हों. कोई 200 किमी तो कोई 2000 किमी की यात्रा. ऑनलाइन परीक्षा का मतलब ही बदल गया है. आप ऑनलाइन शॉपिंग के ज़रिए 2000 किमी से जूता अपने घर मंगा सकते हैं मगर ऑनलाइन परीक्षा के लिए आपको वही जूता पहनकर 2000 किमी की यात्रा करनी होगी. 60000 सहायक लोको पायलट और टेक्निशियन के पद की परीक्षा हो रही है. बहुत से छात्र ग़रीब हैं जो तीन तीन दिन यात्रा के लिए सक्षम नहीं हैं. उनकी तकलीफों को लेकर हमने प्राइम टाइम में लगातार सवाल उठाया था.
hin_Deva